คาดสัปดาห์หน้าเงินบาทเคลื่อนไหว30.25/50
เงินบาทแข็งค่าหลังสหรัฐฯ บรรลุข้อตกลงแก้ปัญหา Fiscal Cliff ยกแรก คาดสัปดาห์หน้าเคลื่อนไหว 30.25-30.50 บาท/เหรียญฯ
6 ม.ค. 2556

เงินบาทแข็งค่าหลังสหรัฐฯ บรรลุข้อตกลงแก้ปัญหา Fiscal Cliff ยกแรก คาดสัปดาห์หน้าเคลื่อนไหว 30.25-30.50 บาท/เหรียญฯ
ศูนย์วิจัยกสิกรไทย สรุปเงินบาทวันศุกร์ (4 ม.ค. 2556) แข็งค่าขึ้นเล็กน้อยมาอยู่ที่ 30.51 บาทต่อเหรียญสหรัฐ เทียบกับระดับปิดตลาดในวันศุกร์ก่อนหน้า (28 ธ.ค. 2555) ที่ 30.59 บาทต่อเหรียญสหรัฐ โดยเคลื่อนไหวในกรอบแคบๆ ในช่วงต้นสัปดาห์ท่ามกลางธุรกรรมที่เบาบางเนื่องจากเป็นช่วงเทศกาลปีใหม่ ก่อนจะกลับมาแข็งค่าขึ้นอย่างมากในช่วงกลางสัปดาห์ สอดคล้องกับการทะยานขึ้นของสินทรัพย์เสี่ยงในหลายตลาด หลังจากที่ร่างกฎหมายเลี่ยงความเสี่ยง Fiscal Cliff ผ่านการอนุมัติจากสภาคองเกรสด้วยเสียงสนับสนุนที่ท่วมท้น นอกจากนี้ แนวโน้มที่สดใสของสกุลเงินเอเชียในช่วงต้นปี 2556 ก็เป็นปัจจัยบวกของเงินบาทด้วยเช่น อย่างไรก็ดี เงินบาทลดช่วงบวกบางส่วนลงในช่วงท้ายสัปดาห์ ท่ามกลางแรงขายทำกำไรของนักลงทุนหลังจากที่นักลงทุนกลับมากังวลต่อการเจรจาตัดลดงบประมาณและการปรับเพิ่มเพดานหนี้ ที่เป็นโจทย์การคลังของสหรัฐฯ ที่รออยู่ในช่วง 2 เดือนข้างหน้า
สำหรับแนวโน้มสัปดาห์ถัดไป (7-11 ม.ค. 2556) เงินบาทอาจเคลื่อนไหวในกรอบ 30.25-30.50 บาทต่อเหรียญสหรัฐ โดยคงต้องติดตามประเด็นต่อเนื่องเกี่ยวกับการแก้ปัญหาการคลังของสหรัฐฯ โดยเฉพาะการเจรจาการตัดลดงบประมาณ และการปรับเพิ่มเพดานหนี้ ขณะที่ ตัวเลขเศรษฐกิจสหรัฐฯ ที่มีกำหนดรายงานในระหว่างสัปดาห์ ได้แก่ ข้อมูลการค้าระหว่างประเทศ สต็อกสินค้าภาคค้าส่งเดือนพ.ย. งบประมาณของรัฐบาลเดือนธ.ค. และจำนวนผู้ขอรับสวัสดิการว่างงานรายสัปดาห์ อนึ่ง ตลาดการเงินในประเทศน่าจะเพิ่มจุดสนใจในช่วงกลางสัปดาห์ไปที่ผลการประชุมกนง. วันที่ 9 ม.ค. 2556